  Юлия Ильмурзина 19-тӥ инвожое, Паска бере 50 нунал ортчыса, Семык (Тройча) праздникез пусйизы Татарстанысь Балтаси ёросын улӥсь удмуртъёс. Вашкала дыръёсы сямен ик шайвылэ мыныса, кулэм ӵыжы-выжыоссэз буре ваизы, соос понна вӧсяськизы, сьӧлыкъёссы понна бакеллян куризы, ивортэ «Удмуртия» агентстволэн корреспондентэз. Сьӧрло кошкемъёс но та нуналэ дор палъёсазы бертыны тыршо. «Мон вордскем гуртысьтым кошкыса, палэнын улӥсько, но ӵыжы-выжыосме сӥлы карыса, Семык нуналэ одно ик бертыны тыршисько. Туэ но тани та быдӟым праздник нуналэ шайвылэ мыныса песянай-песятаелы йыбырттӥ, азьланезлы берекето улыны юрттэмзэс кури», — вера куное бертэм Зоя Бигбашева. Семык гужемлэсь вуэмзэ возьматэ, семья кусыпъёсты юнматыны, гурт калыкез, ӵыжы-выжыосты огазеяны юрттэ. 18-тӥ инвожое Вуж Кушкет гуртын улӥсьёс «Гуртлэсь нуналзэ» ортчытӥзы. Та ужрад калыклэн, гурт возёслэн но гурт кивалтӥсьёслэн кужыменызы радъямын вал.  Пӧртэм шудонъёс, вожвылъяськонъёс, ӵошатсконъёс ваньзылы капчи мылкыд пыӵатӥзы. Сцена вылысен интыысь кырӟась-эктӥсьёс шулдыртӥзы: Кушкетысь куинь Светӥос, удмурт фольклоръя «Чибориё» ансамбль, школаын дышетскись пиналъёс но матысь гуртъёсысь лыктэм куноос. Гурт калыкез ӟечкылазы Удмуртиысь вуэм «кизилиос» но — Геннадий Ганьков, Руслан Серебренников но Павел Васильев. «Гуртлэн нуналэз» праздник гуртэз азинтыны но калыкез гажаны бадӟым юрттэт но мылкыд сётэ», — вераз та инъетась нуналъёсты пусйыны ас вордскем гуртаз — Вуж Кушкетэ — бертэм Удмуртиысь лулчеберетъя но туризмъя министрлэн воштӥсез Петр Данилов. ВАТСАН Семык язычникъёслэн праздниксы. Христиансвтоын со нуналэ Троицаез (Тройчаез) пусъё. Тегъёс: Лулчеберет Удмуртия удмуртъёс Мерлык праздникъёс Татарстан  